Záverečný dokument, ktorý zverejnia v piatok, sa síce meniť nebude, ale americký prezident George W. Bush súhlasil s textom v ktorom sa emisie skleníkových plynov označujú za škodlivé pre globálnu klímu, povedal dnes v mieste konania schôdzky Bernd Pfaffenbach, splnomocnenec nemeckého kancelára Gerharda Schrödera pre summit G8.
Konkrétne záväzky a čísla týkajúce sa emisií skleníkových plynov sa v dokumente neuvádzajú. "Slovo Kjóto tam však je," dodal Pfaffenbach. V deklarácii summitu sa vyratúvajú opatrenia na zníženie emisií, ako sú nové technológie, pokračovanie vo výskume a posilnenie spolupráce v tejto oblasti s rozvojovými krajinami.
Podporu USA takto formulovanému spoločnému vyhláseniu potvrdil aj samotný Schröder, ktorý to nazval "malým krokom vpred". Naďalej však zostávajú rozdielne názory jednotlivých štátov na hodnotenie kjótskeho procesu.
Kjótsky protokol je prvým záväzným medzinárodným dokumentom o redukcii skleníkových plynov. Celkom 38 priemyselne vyspelých štátov sa zaviazalo znížiť do roku 2012 emisie šiestich najškodlivejších plynov o 5,2 percent na úroveň roku 1990.
USA protokol zatiaľ odmietajú ratifikovať, hoci produkujú štvrtinu všetkých emisií. Platným sa stal 16. februára 2005 po ratifikácii Ruskom.